Vláda plánuje do konca roka 2024 vytvoriť nové stredisko odbornej prípravy, v ktorom sa bude centralizovať všetka odborná príprava v oblasti justície. Odbornú prípravu sudcov a zamestnancov súdov v súčasnosti zabezpečuje Lotyšské stredisko odbornej justičnej prípravy, ktoré bolo zriadené ako nadácia v roku 1995 na základe viacročnej dohody. Tomuto inštitucionálnemu modelu chýba stabilita z hľadiska dlhodobého plánovania odbornej prípravy v justičnom systéme, keďže zmluva pravidelne podlieha verejnému obstarávaniu. Finančné prostriedky pridelené na odbornú justičnú prípravu navyše v súčasnosti spravuje Správa súdov, teda inštitúcia podriadená ministerstvu spravodlivosti s obmedzeným zapojením súdnictva. Súdna rada schvaľuje obsah programov odbornej prípravy sudcov a zamestnancov súdov, zatiaľ čo Generálna prokuratúra zodpovedá za úvodnú aj priebežnú služobnú odbornú prípravu prokurátorov. Nové stredisko odbornej prípravy by sa stalo jedinou inštitúciou odbornej prípravy sudcov a prokurátorov, ako aj špecializovaných vyšetrovateľov, zamestnancov súdov a pomocných prokurátorov. Súdna rada vo svojej stratégii na roky 2021 – 2025 uviedla cieľ „prevziať odbornú prípravu sudcov od výkonnej moci“, pričom zapojenie do vytvorenia a riadenia strediska odbornej prípravy by jej poskytlo príležitosť na splnenie tohto cieľa. Vytvorenie strediska odbornej prípravy by prinieslo väčšiu inštitucionálnu a finančnú stabilitu odbornej prípravy a ešte viac by zvýšilo kvalitu lotyšského justičného systému. Plánuje sa, že nové stredisko odbornej prípravy zaujme interdisciplinárny prístup k odbornej príprave a bude určené pre všetkých odborníkov, ktorí sú súčasťou výkonu spravodlivosti, čo je v súlade so stratégiou európskej odbornej justičnej prípravy na roky 2021 – 2024 Európskej komisie, ako aj so závermi Rady EÚ o podpore odbornej prípravy odborníkov z oblasti justície. Je dôležité, aby bola do riadenia nového strediska odbornej prípravy, dohľadu nad ním a stanovovania jeho priorít v súlade s európskymi normami zapojená samotná justícia (sudcovia a prokurátori).

Digitalizácia súdov a prokuratúr dosahuje vysokú úroveň a vyvíjajú sa snahy o jej ďalší rozvoj. Ako sa uvádza v správe z minulého roka, využívanie IKT v lotyšskom justičnom systéme patrí k najrozvinutejším v EÚ, najmä pokiaľ ide o správu vecí a štatistiky o činnosti súdov, komunikáciu so stranami súdneho konania a elektronické zverejňovanie rozsudkov, pričom väčšina z nich je strojovo čitateľná. V prípade projektu zavedenia elektronického systému správy vecí s cieľom modernizovať zaznamenávanie procesných úkonov a digitalizáciu vedenia záznamov dochádza k pokroku. Vláda doň v prvej fáze plánuje začleniť vyšetrovanie a súdne konanie, pričom úplné vykonávanie je naplánované na rok 2023. V roku 2020 bolo v rámci úvodného projektu jedenásť súdnych siení vybavených obrazovkami na preskúmavanie vecí cez internet a plánuje sa, že do konca roka 2021 sa nimi vybaví väčšina súdnych siení. V nadväznosti na audit výkonnosti však Štátny kontrolný úrad dospel k záveru, že je potrebné zlepšiť programové riadenie projektu elektronického systému vecí. Dostupnosť nástrojov zabezpečenej elektronickej komunikácie pre prokuratúry si stále vyžaduje ďalší rozvoj, najmä pokiaľ ide o ich komunikáciu s obhajcami, so zariadeniami určenými na zaistenie, s vyšetrovacími orgánmi a so súdmi. Takéto kanály zabezpečenej elektronickej komunikácie by prispeli k účelnejšej a efektívnejšej príprave konaní pred súdom.

Lotyšský justičný systém má tri stupne. Na prvom stupni existuje deväť okresných (mestských) súdov, ktoré sa zaoberajú civilnými a trestnými konaniami, a jeden okresný správny súd. Nový špecializovaný Hospodársky súd sa zaoberá určitými hospodárskymi a finančnými trestnými činmi. Na druhom stupni sa päť krajských súdov zaoberá civilnými a obchodnými konaniami a existuje jeden krajský správny súd. Najvyšší súd v treťom stupni rozhoduje v trestných, civilných a správnych konaniach. Ústavný súd vykonáva ústavné preskúmanie. Nezávislá Súdna rada má za úlohu zúčastňovať sa na príprave politík a stratégií pre súdny systém a na skvalitňovaní jeho organizácie. Rada sa okrem toho zaoberá výberom kandidátov na sudcov, vymenovávaním a odvolávaním predsedov súdov, určovaním súdnej mapy a schvaľovaním obsahu odbornej prípravy. Kandidáti na sudcov sa vyberajú vo verejnom výberovom konaní organizovanom Súdnou radou, pričom sa určí ich poradie a vypracuje sa zoznam, z ktorého minister spravodlivosti navrhne parlamentu (Saeima) vymenovať kandidáta s najvyšším počtom bodov. Po troch rokoch a na základe vyhodnotenia justičným orgánom parlament na návrh ministra spravodlivosti vymenuje sudcov do úradu na neurčitý čas. Prokuratúra je nezávislá justičná inštitúcia, ktorá patrí do právomoci generálneho prokurátora. Lotyšsko sa zúčastňuje na Európskej prokuratúre (EPPO). Lotyšská advokátska komora je nezávislá samosprávna profesijná organizácia, ktorá zodpovedá za disciplinárne konania voči advokátom.

Lotyšsko je jednokomorová parlamentná demokracia, v rámci ktorej Ústavný súd môže vykonávať ústavné preskúmania ex post, a to aj v konkrétnych prípadoch na základe ústavnej sťažnosti. Návrhy zákonov môže parlamentu predkladať prezident, vláda, parlamentné výbory, aspoň päť poslancov parlamentu alebo jedna desatina oprávnených voličov. V systéme bŕzd a protiváh okrem justičného systému zohráva úlohu aj úrad ombudsmana, ktorý vystupuje ako národný inštitút pre ľudské práva, a občianska spoločnosť.

Nezávislosť orgánu na reguláciu médií NEMCC sa posilnila, no jeho právomoc sa zúžila. Parlament v decembri 2020 prijal zákon, ktorým sa mení zákon o elektronických médiách a ktorým sa transponuje revidovaná smernica o audiovizuálnych mediálnych službách, ktorým sa posilňuje nezávislosť NEMMC. Súčasťou zákona je predovšetkým nové ustanovenie, v ktorom sa stanovuje, že NEMCC „nežiada ani neprijíma pokyny od žiadneho iného orgánu“ . V zákone sa takisto stanovuje, že finančné prostriedky potrebné na plnenie funkcií NEMCC vrátane účasti na práci skupiny európskych regulačných orgánov pre audiovizuálne mediálne služby sa pridelia zo štátneho rozpočtu. Po nadobudnutí účinnosti nového zákona o verejných elektronických médiách a ich riadení v decembri 2020 už však NEMCC nezodpovedá za dohľad nad činnosťami verejnoprávnych médií. Novým zákonom sa na tento účel zriadili dva nové nezávislé orgány, a to Rada pre verejné elektronické médiá (PEMMC) a ombudsman pre verejné elektronické médiá, s cieľom zabezpečiť nezávislosť a podporovať kvalitu verejných elektronických médií. V máji 2021 bol navrhnutý prvý z troch členov PEMMC, pričom sa čaká na konečné schválenie parlamentu.

Lobizmus stále nie je regulovaný a v parlamente sa ďalej prerokúva legislatívny návrh. Dosiaľ neexistujú žiadne pravidlá o transparentnosti lobizmu a bolo zaznamenaných iba niekoľko prípadov dobrovoľného zverejnenia stretnutí medzi predstaviteľmi verejnej moci a lobistami. Výbor parlamentu pre obranu, vnútorné veci a predchádzanie korupcii v januári 2021 schválil súbor zásad otvorenosti a transparentnosti, v ktorom naznačil potenciálny obsah a rozsah zákona o lobizme. Podľa týchto zásad by okrem iného muselo byť súčasťou zákona široké vymedzenie zástupcov záujmových skupín, jednotný povinný register lobizmu a sankcie. Zákon by sa navyše vzťahoval na činnosti, ktoré majú vplyv na rozhodnutia poslancov parlamentu, členov miestnych samospráv a národných vlád, legislatívnych orgánov a najvyšších riadiacich pracovníkov. Návrh bol začiatkom roka 2021 predmetom verejnej konzultácie, hoci dátum schválenia parlamentom ešte nie je stanovený. Napriek tomu má v súčasnosti každá verejná inštitúcia etický kódex s osobitnou kapitolou o lobizme. Dohľad nad etickými kódexmi a ich vykonávanie sú v pôsobnosti dôveryhodných osôb pre etiku, čo je dočasná jednoročná úloha, ktorú plní vybraný úradník v každej inštitúcii.

OECD (2021), Performance of the Prosecution Services in Latvia - A Comparative Study (Výkonnosť prokuratúry v Lotyšsku – komparatívna štúdia), 11. januára 2021 ( https://www.oecd.org/gov/performance-of-the-prosecution-services-in-latvia-c0113907-en.htm ).

Rada Európskej únie (2021), Závery Rady: Posilnenie odbornej prípravy odborníkov z oblasti justície, 10. marca 2021 ( https://data.consilium.europa.eu/doc/document/ST-6926-2021-INIT/sk/pdf ).

Rada Európy: platforma na podporu ochrany žurnalistiky a bezpečnosti novinárov, Lotyšsko ( https://www.coe.int/en/web/media-freedom/latvia ).

Reportéri bez hraníc – Lotyšsko ( https://rsf.org/en/latvia ).

Súdna rada (2021), Call for the support of judges of the Economic Court and their mentors (Výzva na podporu sudcov Hospodárskeho súdu a ich mentorov), 16. marca 2021 ( https://www.at.gov.lv/en/jaunumi/par-tieslietu-padomi/call-for-the-support-of-judges-of-the-economic-court-and-their-mentors-10517?year=2021&month=03 ).

Súdna rada (2021), Strategy of the Judicial Council 2021-2025 (Stratégia Súdnej rady na roky 2021 – 2025), 12. marca 2021 ( http://www.at.gov.lv/files/uploads/files/9_Tieslietu_padome/Dokumenti/Strategy%20of%20the%20Judicial%20Council_2021_2025_EN.docx ).

Súdna rada (2021), The Judicial Council sets a strategic overarching goal – equal representation in the dialogue between branches of state power (Súdna rada stanovuje strategický zastrešujúci cieľ – rovnocenné zastúpenie v dialógu medzi zložkami štátnej moci), 16. marca 2021 ( https://www.at.gov.lv/en/jaunumi/par-tieslietu-padomi/the-judicial-council-sets-a-strategic-overarching-goal-equal-representation-in-the-dialogue-between-branches-of-state-power-10511?year=2021&month=03 ).

Súdna rada (2021), tlačová správa: The procedure for selecting candidates for the position of a judge has been improved (Došlo k zlepšeniu postupu výberu kandidátov na miesto sudcu), 16. apríla 2021 ( https://www.at.gov.lv/en/jaunumi/par-tieslietu-padomi/the-procedure-for-selecting-candidates-for-the-position-of-a-judge-has-been-improved-10572?year=2021&month=04 ).

Štátna polícia (2020), Etický kódex Štátnej polície ( https://www.vp.gov.lv/en/ethics ).

Štátny kontrolný úrad (2020), Performance audit Effectiveness of investigations and trials of the criminal offences in the economic and financial area (Audit výkonnosti – Účinnosť vyšetrovaní a súdnych konaní týkajúcich sa trestných činov v hospodárskej a finančnej oblasti), 23. decembra 2020 ( https://www.lrvk.gov.lv/en/audit-summaries/audit-summaries/effectiveness-of-investigations-and-trials-of-the-criminal-offences-in-the-economic-and-financial-area ).

Štátny kontrolný úrad (2021), Auditing COVID-19 emergency spending – Completed Audits (Audity výdavkov spojených s núdzovou situáciou spôsobenou pandémiou COVID-19 – ukončené audity, https://www.lrvk.gov.lv/en/covid-19/auditing-covid-19-emergency-spending/completed-audits ).

Štátny kontrolný úrad (2021), Summary of Key Audit Findings and Recommendations – Does the operation of the Prosecutors’ Office require any improvements? (Zhrnutie kľúčových zistení a odporúčaní auditu – Je potrebné zlepšiť fungovanie prokuratúry?), 11. januára 2021 ( https://www.lrvk.gov.lv/en/getrevisionfile/29451-x7eOREdleVjooAPJNz2qy1gsIx0fOZSw.pdf ).

Štátny kontrolný úrad (2021), tlačová správa: Plan to implement the SAO’s recommendations for streamlining prosecution of economic and financial crimes (Plán na vykonanie odporúčaní ŠKÚ k zefektívneniu trestného stíhania hospodárskych a finančných trestných činov), 15. apríla 2021 ( https://www.lrvk.gov.lv/en/news/plan-to-implement-the-saos-recommendations-for-streamlining-prosecution-of-economic-and-financial-crimes ).

Štátny kontrolný úrad (2021), tlačová správa: The e-case program management must be improved (Programové riadenie projektu elektronického systému vecí sa musí zlepšiť), 11. januára 2021 ( https://www.lrvk.gov.lv/en/news/the-e-case-program-management-must-be-improved ).

Štátny kontrolný úrad (2021), tlačová správa: The State Audit Office calls on the investigating institutions and the Prosecutor’s Office to cooperate closely (Štátny kontrolný úrad vyzýva vyšetrovacie inštitúcie a prokuratúru na úzku spoluprácu), 11. januára 2021 ( https://www.lrvk.gov.lv/en/news/the-state-audit-office-calls-on-the-investigating-institutions-and-the-prosecutors-office-to-cooperate-closely ).

Štátny kontrolný úrad (2021), tlačová správa: The State Audit Office concludes that a better-organised work of the Prosecutor’s Office would improve the quality (Štátny kontrolný úrad konštatuje, že organizovanejšou prácou prokuratúry by sa zvýšila kvalita), 11. januára 2021 ( https://www.lrvk.gov.lv/en/news/the-state-audit-office-concludes-that-a-better-organised-work-of-the-prosecutors-office-would-improve-the-quality ).

Transparency International (2021), Index vnímania korupcie 2020, významné zmeny ( https://www.transparency.org/en/cpi/2020/index/nzl ).

Príloha II: Návšteva Lotyšska

·Delna – TI Latvia

·Hospodársky súd